तेलंगाना मुद्दे पर श्रीकृष्ण कमेटी ने दिए छह सुझाव  
गृहमंत्री ने राज्य के नेताओं से अपील की है कि वे रिपोर्ट की सिफारिशों को खुले दिमाग से निष्पक्ष होकर पढ़ें।
तेलंगाना मुद्दे पर राज्य के प्रमुख दलों के साथ गृहमंत्री द्वारा आहूत बैठक के बाद मसले पर सौंपी गई श्रीकृष्ण कमेटी की रिपोर्ट को सार्वजनिक कर दिया गया है, जिसमें इस मुद्दे को सुलझाने के लिए छह सुझाव दिए गए हैं। बैठक के दौरान गृहमंत्री ने मौजूद राजनेताओं से यह अपील की कि इस मुद्दे पर रिपोर्ट की सिफारिशों को खुले दिमाग से पढ़ें और इस बारे में उन्हें अपना निष्पक्ष नजरिया बताएं।  उन्होंने विश्वास व्यक्त किया कि इस रिपोर्ट से इस मामले पर जानकार और परिपक्व बहस शुरू हो सकेगी। राज्य के राजनीतिक दलों के नेताओं को यहां एक बैठक के दौरान रिपोर्ट की प्रतियां सौंपते हुए चिदंबरम ने उनसे आग्रह किया कि वह कमेटी की सिफारिशों पर अपना सबसे सजग, विचारपूर्ण और निष्पक्ष नजरिया उन्हें बताएं। उन्होंने नेताओं से कहा कि वह रिपोर्ट को खुले दिमाग से पढ़ें और इस मामले पर अलग विचार रखने वालों की बात सुनने और उन्हें अपनी बात सुनाने के लिए भी तैयार रहें।  गौरतलब है कि तेलंगाना राज्य के गठन को लेकर आई श्रीकृष्ण कमेटी की रिपोर्ट पर चर्चा के लिए गृहमंत्री पी चिदम्बरम ने गुरुवार को दिल्ली में आंध्र प्रदेश के सभी दलों की बैठक बुलाई थी, लेकिन तीन बड़े दल - चंद्रबाबू नायडू की टीडीपी, चंद्रशेखर राव की टीआरएस, तथा भाजपा - ने बैठक में यह कहते हुए शामिल होने से इंकार कर दिया कि इस मुद्दे पर चर्चा के लिए कुछ भी शेष नहीं है, तथा वे अलग राज्य के गठन से कम किसी भी उपाय पर सहमत नहीं होंगे।  गृहमंत्री ने इन पार्टियों के निर्णय पर खेद जताया है। पांच-सदस्यीय जस्टिस श्रीकृष्ण कमेटी ने 31 दिसंबर को गृह मंत्रालय को अपनी रिपोर्ट सौंपी थी, तथा दावा किया था कि उसने तेलंगाना मसले पर एक ऐसा रोडमैप तैयार किया है, जो अधिकाधिक लोगों को मंज़ूर होगा। रिपोर्ट में दिए गए छह विकल्पों में से तीन विकल्प खारिज कर दिए गए हैं।